
RAPORT DE SPECIALITATE
al proiectului de hotărâre privind aprobarea delegării gestiunii serviciului de transport la nivel de parteneriat pentru proiectul „Achiziționarea de autobuze electrice, dimensiune medie și mică” prin atribuire directă operatorului  Prim Transprest Hunedoara S.R.L. precum și acordarea unui mandat special reprezentantului Municipiului Hunedoara în Adunarea Generală a  Asociației „ECO-TRANSPORT HUNEDOARA
Municipiului Hunedoara, prin Consiliul Local al Municipiului Hunedoara împreună cu Comuna Teliucu Inferior, prin Consiliul local al Comunei Teliucu Inferior, conform prevederilor legale în vigoare, pentru realizarea în comun a  proiectului „Achiziționarea de autobuze electrice , dimensiune medie și mică” – C10-I.1.1-13, contract de finanțare nr.135261/28.11.2022  a  autobuzelor electrice și a celor 6 stații de încărcare în parteneriat cu UAT Comuna Teliucu Inferior, au constituit Asociația „ECO-TRANSPORT HUNEDOARA”, ca asociație de dezvoltare intercomunitară. 


În conformitate cu prevederile art. 1 alin. (2) din Legea serviciilor comunitare de utilități publice nr.51/2006, republicată, cu modificările și completările ulterioare, serviciul de utilitate publică este definit ca totalitatea acțiunilor reglementate, prin care se asigură satisfacerea nevoilor de utilitate și interes general a colectivităților locale, iar potrivit prevederilor art. 3 din aceasta, serviciile de utilități publice sunt în responsabilitatea autorităților administrației publice locale.


Autoritățile administrației publice locale sunt libere să hotărască asupra modalității de gestiune a serviciilor de utilități publice aflate sub responsabilitatea lor. Autoritățile administrației publice au posibilitatea de a gestiona în mod direct serviciile de utilități publice în baza unei hotărâri de dare în administrare sau de a încredința gestiunea acestora.


În ce privește gestiunea serviciilor de utilități publice, potrivit prevederilor art. 22 alin.(2) din Legea serviciilor comunitare de utilități publice nr.51/2006, republicată, cu modificările și completările ulterioare, acestea se organizează și se realizează în următoarele modalități :


a) gestiune directă;


b) gestiune delegată.
Gestiunea directă este modalitatea de gestiune în care autoritățile deliberative și executive, în numele unităților administrativ-teritoriale pe care le reprezintă, își asumă și exercită nemijlocit toate competențele și responsabilitățile ce le revin potrivit legii cu privire la furnizarea/prestarea serviciilor de utilități publice, respectiv la administrarea, funcționarea și exploatarea sistemelor de utilități publice aferente acestora.

Serviciul de transport public de călători face parte din sfera serviciilor comunitare de utilități publice, domeniu de activitate definit și reglementat prin Legea serviciilor comunitare de utilități publice nr.51/2006, care constituie legea-cadru în materia serviciilor comunitare de utilități publice. Transportul public de călători este reglementat în legislația internă și prin Legea nr. 92/2007 a serviciilor publice de transport persoane în unitățile administrativ-teritoriale, cu modificările și completările ulterioare.


Pe lângă cele de mai sus, trebuie avut în vedere faptul că la nivelul Uniunii Europene a fost adoptat Regulamentul (CE) nr. 1370/2007 al Parlamentului European și al Consiliului  privind serviciile publice de transport feroviar și rutier de călători și de abrogare a Regulamentelor (CEE) nr.1191/69 și nr.1107/70 ale Consiliului, al cărui scop este definirea modului “ în care, în conformitate cu normele dreptului comunitar, autoritățile competente pot acționa în domeniul transportului public de călători pentru a garanta prestarea de servicii de interes general care sunt, printre altele, mai numeroase, mai sigure, de calitate mai bună sau au costuri mai scăzute decât cele pe care le-ar fi permis numai acțiunea forțelor pieței ” și care, prin impactul major asupra organizării, reglementării și controlului prestării serviciului de transport public local, impune abordarea integrată, a legislației în vigoare aplicabile serviciului de transport public de călători.

Serviciul de transport public local înseamnă suma operațiunilor de transport care asigură, nemijlocit, deplasarea persoanelor cu ajutorul vehiculelor, pe distanțe și în condiții prestabilite, potrivit prevederilor contractului de delegare, conform programului de transport al operatorului.


Ținând seama de necesitatea realizării interesului public, respectiv a serviciului public de transport de călători în condiții de siguranță și confort apare ca fiind necesară delegarea serviciului  public de transport de călători în concordanță cu Regulamentul (CE) nr. 1370/2007 menționat anterior și legislația internă aplicabilă în materia serviciilor publice locale în general și serviciilor publice de transport de călători în special.


Potrivit art. 21 din Legea nr. 92/2007 a serviciilor publice de transport persoane în unitățile administrativ-teritoriale, republicată, cu modificările și completările ulterioare, serviciile de transport public local se pot administra prin atribuirea acestora în următoarele modalități : 


a) gestiune directă;


b) gestiune delegată.


Alegerea modalității de atribuire a serviciilor de transport local se face, în condițiile Legii nr. 92/2007, precum și ale Legii serviciilor comunitare de utilități publice nr.51/2006, prin hotărâre adoptată de consiliile locale, de consiliile județene sau de Consiliul General al municipiului București, după caz.

Atribuirea directă avută în vedere este reglementată de art. 2 lit. h) din Regulamentul (CE) nr. 1370/2007 al Parlamentului European și al Consiliului  privind serviciile publice de transport feroviar și rutier de călători și de abrogare a Regulamentelor (CEE) nr.1191/69 și nr.1107/70 ale Consiliului, potrivit căruia prin atribuire directă se înțelege atribuirea unui contract de servicii publice unui operator de serviciu public, fără o procedură competitivă de atribuire prealabilă.


În considerentul 18 din Regulamentul (CE) nr. 1370/2007, este permis autorității locale să atribuie în mod direct contractul de delegare a gestiunii serviciului de transport public unui operator intern fără a organiza o procedură competitivă de atribuire, în situația în care aceasta deține controlul total asupra acestui operator intern.


Operatorul este un operator intern, astfel cum este denumit la art. 2 lit. j) din Regulamentul (CE) nr. 1370/2007, respectiv o entitate cu personalitate juridică distinctă, asupra căreia autoritatea contractantă exercită un control asemănător cu cel exercitat asupra propriilor sale departamente și are toate obligațiile legale ce decurg din această calitate.

Regulamentul (CE) Nr. 1370/2007 permite expres, la art. 5 alin. (2) din acesta, dacă legislația națională nu interzice acest lucru, atribuirea contractelor de servicii publice direct unui operator intern. Această posibilitate de atribuire directă este prevăzută și de legislația națională, în speță la articolul 30 alin. (2) lit. a) și b) și la articolul 30 alin (3) lit. a) și b) din Legea nr. 92/2007 a serviciilor publice de transport persoane în unitățile administrativ-teritoriale, republicată, cu modificările și completările ulterioare.

Pentru proiectului “Achiziționarea de autobuze electrice , dimensiune medie și mică”, finanțat prin Planul Național de Redresare și Reziliență,  Componenta C10 – Fondul local, Obiectul de investiții I.1.1 - Înnoirea parcului de vehicule destinate transportului public (achiziția de vehicule nepoluante), a fost semnat contractului de finanțare nr.135261/28.11.2022.

În urma achiziționării prin proiect a  autobuzelor electrice și a celor 6 stații de încărcare în parteneriat cu UAT Comuna Teliucu Inferior, pentru operaționalizarea serviciului public de transport persoane, au fost făcute demersurile necesare pentru conformarea cu prevederile Legii nr.92/2007 a serviciilor publice de transport persoane în unitățile administrative teritoriale cu modificările și completările ulterioare și ale Legii serviciilor comunitare de utilități publice nr. 51/2006, cu modificările și completările ulterioare.
Conform art. 22 alin. (3) din Legea serviciilor comunitare de utilități publice nr. 51/2006, republicată, cu modificările și completările ulterioare, „Modalitatea de gestiune a serviciilor de utilități publice se stabilește prin hotărâri ale autorităților deliberative ale unităților administrativ-teritoriale, în baza unui studiu de oportunitate, în funcție de natura și starea serviciului, de necesitatea asigurării celui mai bun raport preț/calitate, de interesele actuale și de perspectivă ale unităților administrativ - teritoriale, precum și de mărimea și complexitatea sistemelor de utilități publice.”, iar conform art. 29 alin. (2) din Legea sus amintită „Delegarea gestiunii serviciilor de utilități publice, respectiv operarea, administrarea și exploatarea sistemelor de utilități publice aferente, se poate face pentru toate sau numai pentru o parte dintre activitățile componente ale serviciilor, pe baza unor analize tehnico-economice și de eficiență a costurilor de operare, concretizate într-un studiu de oportunitate.”
Astfel, văzând prevederile legale precitate, în vederea încheierii unui nou contract de delegare a fost întocmit un Studiul de oportunitate privind delegarea serviciului de transport la nivel de parteneriat pentru proiectul „Achiziționarea de autobuze electrice, dimensiune medie și mică”, elaborat de societatea SMART DECISION SRL. Scopul studiului de oportunitate este acela de a permite luarea unei decizii informate asupra delegării administrării și operării serviciului de transport la nivelul parteneriatului pentru proiectul „Achiziționarea de autobuze electrice, dimensiune medie și mică”, parteneriat între cele două Unități Administrativ Teritoriale, municipiul Hunedoara și comuna Teliucu Inferior.
În situația actuală, varianta optimă pentru asigurarea implementării proiectului „Achiziționarea de autobuze electrice , dimensiune medie și mică” – C10-I.1.1-13, contract de finanțare nr.135261/28.11.2022, este delegarea directă a gestiunii serviciului către societatea PRIM TRANSPREST Hunedoara S.R.L., cu sediul în municipiul Hunedoara, Str. Rotarilor, nr.142A, cam. 5, județul Hunedoara, înregistrată în la Oficiul Registrul Comerțului de pe lângă Tribunalul Hunedoara, sub nr.J2015000232201, Cod Unic de Înregistrare RO34253920,, cu respectarea tuturor prevederilor legale incidente în domeniu.

În urma  analizării argumentelor prezentate în acest Studiu a rezultat faptul că modalitatea de atribuire, operare și administrare a serviciului de transport public local de călători în Municipiul Hunedoara să se facă prin ”Gestiune Directă” ca modalitate de gestiune a serviciului de transport public local de călători prin curse regulate efectuat cu autobuze urbane pentru proiectul „Achiziționarea de autobuze electrice, dimensiune medie și mică”, de pe raza unităților administrativ-teritoriale membre ale Asociației „ECO-TRANSPORT HUNEDOARA”.

Tot potrivit prevederilor legale în vigoare autoritatea publică locală are obligativitatea aprobării și a Regulamentului serviciului public de transport local, Caietului de sarcini al acestuia precum și Contractul de delegare.
Conform aceluiași studiu de oportunitate durata contractului de delegare va fi de 5 ani. Aria de operare pe care se intenționează atribuirea contractului de servicii publice este teritoriul administrativ a două unități administrativ teritoriale, respectiv Municipiul Hunedoara și Comuna Teliucu Inferior.
Având în vedere cele expuse mai sus, prin prezentul proiect de hotărâre analizat se  propun următoarele:

1. - aprobarea Studiului de Oportunitate privind delegarea serviciului de transport la nivel de parteneriat pentru proiectul „Achiziționarea de autobuze electrice, dimensiune medie și mică”, conform Anexei nr. 1 care însoțește proiectul hotărâre;

2. - aprobarea ”Gestiunii Directe” ca modalitate de gestiune a serviciului de transport public local de călători prin curse regulate efectuat cu autobuze urbane pentru proiectul „Achiziționarea de autobuze electrice, dimensiune medie și mică”, de pe raza unităților administrativ-teritoriale membre ale Asociației „ECO-TRANSPORT HUNEDOARA”, în baza unui contract de delegare a gestiunii, cu respectarea tuturor prevederilor legale incidente în domeniu.

3. - aprobarea atribuirii directe a contractului de delegare a gestiunii serviciului de transport public local de călători prin curse regulate pe raza UAT-urilor membre asociației „Eco-Transport Hunedoara” prin atribuire directă, începând cu data semnării acestuia, către societatea PRIM TRANSPREST Hunedoara S.R.L., cu sediul în municipiul Hunedoara, Str. Rotarilor, nr.142A, cam. 5, județul Hunedoara, înregistrată în la Oficiul Registrul Comerțului de pe lângă Tribunalul Hunedoara, sub nr.J2015000232201, Cod Unic de Înregistrare RO34253920, pentru o perioadă de 5 ani, cu respectarea tuturor prevederilor legale incidente în domeniu.

4. - aprobarea Contractului de delegare a gestiunii serviciului de transport public local de călători prin curse regulate pe raza UAT-urilor membre asociației „Eco-Transport Hunedoara” prin atribuire directă, prevăzut în Anexa nr. 2 care însoțește proiectul de hotărâre, contractul încheindu-se după parcurgerea tuturor procedurilor prevăzute de legislația comunitară și națională.

5. - aprobarea Regulamentului pentru efectuarea serviciului de transport public local de călători prin curse regulate pe raza UAT-urilor membre asociației „Eco-Transport Hunedoara”, conform Anexei nr. 3 care face parte integrantă din hotărâre, care se constituie ca anexa nr. 16 la Contractul de delegare menționat la pct. 4.

6. - aprobarea Caietului de sarcini al Serviciului de Transport Public Local de călători prin curse regulate pe raza UAT-urilor membre asociației „Eco-Transport Hunedoara”, conform Anexei nr. 4 care face parte integrantă din hotărâre, care se constituie ca anexa nr. 15 la Contractul de delegare menționat la pct. 4.

Componentele sistemului de transport public local ce fac obiectul delegării serviciului de transport public local de călători prin curse regulate pe raza UAT-urilor membre asociației „Eco-Transport Hunedoara”, vor fi puse la dispoziția operatorului menționat la pct. 3  în baza procesului-verbal de predare-primire, anexă la contractul de delegare a gestiunii. 

Se va mandata reprezentantul legal al Municipiului Hunedoara sau persoana delegată în acest sens, ca în Adunarea Generală a Asociației „ECO-TRANSPORT HUNEDOARA”,  convocată conform prevederilor statutare, să aprobe cele menționate la art. 1 – art. 6 din proiectul de hotărâre precum și să împuternicească pe Directorul executiv al Asociației „Eco-Transport Hunedoara”, să semneze în numele și pentru Asociație, contractul de delegare a gestiunii serviciului de transport public local de călători prin curse regulate pe raza UAT-urilor membre asociației „Eco-Transport Hunedoara”, care se va încheia cu operatorului desemnat de către Asociația „Eco-Transport Hunedoara”.


Se va împuternici reprezentantul Municipiului Hunedoara în Adunarea Generală a Asociației ECO-TRANSPORT HUNEDOARA”, sau persoana delegată în acest sens, să semneze Hotărârea Adunării Generale a Asociației ECO-TRANSPORT HUNEDOARA”, în sensul prevederilor din proiectul de hotărâre.

Se mandatează Asociația „ECO-TRANSPORT HUNEDOARA”, ca Asociație de Dezvoltare Intercomunitară, în calitate de Autoritate Contractantă, să facă toate demersurile legale necesare în vederea delegării serviciului de transport public local de călători prin curse regulate efectuat cu autobuze urbane pentru proiectul „Achiziționarea de autobuze electrice, dimensiune medie și mică”, de pe raza unităților administrativ-teritoriale membre ale Asociației „ECO-TRANSPORT HUNEDOARA”, conform celor menționate în proiectul de hotărâre, cu respectarea prevederilor statutare și legale în vigoare. 

Se va abroga Hotărârea Consiliului Local al municipiului Hunedoara  nr. 74/2026.

Temeiul legal al proiectului de hotărâre îl constituie prevederile art. 1 alin. (2) lit. h), art. 2 lit. e) și g), art. 3, art. 6 lit. e),  art. 8 alin. (1), alin. (3), lit. d), lit. d1), lit. i), art. 9, art. 10,  art. 22, alin. (1), alin. (2), lit. a), alin. (3) și alin. (4), art. 23, alin. (1), lit. a), art. 24, alin. (1), lit. b), art. 28, alin. (2), lit. b), alin. (2¹) și alin.(22), din Legea serviciilor comunitare de utilități publice nr. 51/2006, republicată, cu modificările și completările ulterioare, ale art. 1, art. 2, art. 4 alin. (1), alin. (11), art. 14, art. 16 alin. (1), alin.(2), alin. (5), art. 17 alin. (1), alin. (11), alin. (2), art. 19 lit. c), art. 21 alin. (1) lit. a), alin.(2), alin. (3), alin. (4), alin. (5), art. 22 alin. (2) lit. b), alin. (3) lit. b), alin. (4), art. 27, art. 29 alin. (1), art. 30, art. 32, art. 34 alin. (2) lit. a), art. 37, din Legea nr. 92/2007 serviciilor publice de transport persoane în unitățile administrativ-teritoriale, cu modificările și completările ulterioare, ale prevederilor art. 2 lit. b), lit. j), lit. m) și ale art. 5 alin. (2) teza 1 potrivit căruia: „Cu excepția cazului în care acest lucru este interzis de dreptul intern, orice autoritate locală competentă, fie că este o autoritate de sine stătătoare, fie un grup de autorități care prestează servicii publice integrate de transport de călători, poate decide să presteze ea însăși servicii publice de transport de călători sau să atribuie contracte de servicii publice în mod direct unei entități cu personalitate juridică distinctă asupra căreia autoritatea locală competentă sau, în cazul unui grup de autorități, cel puțin una dintre autoritățile locale competente exercită un control asemănător cu cel exercitat asupra propriilor sale departamente. Următoarele dispoziții se aplică în cazul în care o autoritate locală competentă ia o astfel de decizie: ....(....) ” din Regulamentul (CE) nr. 1370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr.1191/69 și nr.1107/70 ale Consiliului, ale Regulamentului (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului, Regulamentului (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006, ale prevederilor Ordonanței nr. 7/2012 privind implementarea sistemelor de transport inteligente în domeniul transportului rutier și pentru realizarea interfețelor cu alte moduri de transport, cu modificările și completările ulterioare, Ordonanței de urgență nr.71/2021 privind promovarea vehiculelor de transport rutier nepoluante, în sprijinul unei mobilități cu emisii scăzute, pentru abrogarea Ordonanței de urgență a Guvernului nr.40/2011 privind promovarea vehiculelor de transport rutier nepoluante și eficiente din punct de vedere energetic și a Legii nr. 37/2018 privind promovarea transportului ecologic, Ordonanței nr. 27/2011 privind transporturile rutiere, cu modificările și completările ulterioare, ale Ordinului nr.972/2007 pentru aprobarea Regulamentului-cadru pentru efectuarea transportului public local și a Caietului de sarcini-cadru al serviciilor de transport public local, ale Ordinului nr. 272/2007 pentru aprobarea Normelor-cadru privind stabilirea, ajustarea și modificarea tarifelor pentru serviciile publice de transport local și județean de persoane, cu modificările și completările ulterioare, Legii nr. 273/2006 privind finanțele publice locale, cu modificările și completările ulterioare, Legii nr. 287/2009 privind Codul civil, republicată, cu modificările și completările ulterioare, art. 5 lit. i), art. 89 – art. 91, art. 92 și art. 132, art. 580 și următoarele din Ordonanța de Urgență nr.57/2019 privind Codul Administrativ, cu modificările și completările ulterioare, Ordonanței Guvernului nr. 26/2000 cu privire la asociații și fundații, cu modificările și completările ulterioare, și ale Statutului Asociației „ECO-TRANSPORT HUNEDOARA”, precum și a art. 4 lit. b) și art. 7 din Legea nr.52/2003 privind transparența decizională în administrația publică, republicată, cu modificările ulterioare, și având în vedere Hotărârea Consiliului Local nr. 221/2022 privind aprobarea participării Municipiului Hunedoara în cadrul proiectului "Achiziționarea de autobuze electrice, dimensiune medie și mică", în vederea finanțării acestuia în cadrul Planului Național de Redresare și Reziliență al României, Componenta C10 – Fondul local, Obiectul de investiții I.1.1 – Înnoirea parcului de vehicule destinate transportului public (achiziția de vehicule nepoluante),  în parteneriat cu comuna Teliucu Inferior, cu modificările ulterioare, Hotărârea Consiliului Local nr. 159/2023 privind aprobarea Studiului de oportunitate pentru achiziția de autobuze electrice  dimensiune medie și mică și a indicatorilor tehnico – economici ai investiției, în cadrul proiectului nr. C10 - I.1.1-13, intitulat „Achiziționarea de autobuze electrice, dimensiune medie și mică”, contract de finanțare nr.135261/28.11.2022 și Hotărârea Consiliului Local nr. 305/2025 privind asocierea Municipiului Hunedoara prin Consiliul Local al Municipiului Hunedoara, Județul Hunedoara cu Comuna Teliucu Inferior, prin Consiliul local al Comunei Teliucu Inferior în vederea constituirii Asociației de Dezvoltare Intercomunitară „ECO-TRANSPORT HUNEDOARA”, cu modificările și completările ulterioare.

Competența dezbaterii și adoptării proiectului de hotărâre revine Consiliului Local al municipiului Hunedoara în baza prevederilor art. 129, alin. (2) lit. d), lit. e), alin. (7), lit. n), alin.(9) lit. c), alin. (14), precum și ale art.139 coroborat cu art. 196, alin. (1), lit. a) din Ordonanța de urgență nr. 57/2019 privind Codul administrativ, cu modificările și completările ulterioare.
Față de cele expuse propunem spre aprobare proiectul de hotărâre privind aprobarea delegării gestiunii serviciului de transport la nivel de parteneriat pentru proiectul „Achiziționarea de autobuze electrice, dimensiune medie și mică” prin atribuire directă operatorului  Prim Transprest Hunedoara S.R.L. precum și acordarea unui mandat special reprezentantului Municipiului Hunedoara în Adunarea Generală a  Asociației „ECO-TRANSPORT HUNEDOARA, în forma prezentată ca fiind legal și oportun.

